Tiedetoimittaja Marko Hamilon mukaan vasemmisto on yliedustettuna toimittajakunnassa.

–Minua kiusaa se, että sen tyyppinen kirjoittelu mitä politiikan toimittajat ja muutkin toimittajat ovat kirjoittaneet perussuomalaisista ja arvokonservatiiveista yleensäkin. Se on usein niin vääristelevää, että se johtaa lukijoiden, katselijoiden, kuuntelijoiden luottamuksen menettämiseen. Se on suuri tappio mielestäni koko yhteiskunnalle. Se on suuri tappio mediayhtiöille. Ilmeisesti on taas yt-neuvottelut jossain käynnissä, Hamilo sanoo perussuomalaisten puoluetoimistolla järjestetyssä tilaisuudessa.

–Yritä nyt sitten kirjoittaa ilmastonmuutoksesta sen pohjalta mitä luonnontieteilijät siitä ovat tutkimuksissaan saaneet selville kun on iso joukko lukijoita, jotka ajatteleva, että en mä usko tohon, toi on tota punavihreetä juttua, niin kuin kaikki muukin mediassa, hän toteaa.

Hamilon mukaan Helsingissä on ”punavihreä kupla” joka sijaitsee Siltasaaren ja Käpylän välissä. Hän tarkoittaa Kallion, Vallilan ja Käpylän aluetta, jossa perinteisesti äänestetään muihin Helsingin alueisiin verrattuna enemmän vihreitä ja vasemmistoa.

–Mahdollisesti olisi niin, että tämän punavihreän kuplan, niin pieni porukka kuin se onkin, heidän vaikutusvaltansa olisi kokoaan suurempi sen takia, että he ovat yliedustettuina mediassa. Siltä se tosiaan näyttää, Hamilo kertoo.

Hamilo teki perussuomalaisille aiheesta selvityksen, joka julkaistiin nimellä Punavihreä kupla – perussuomalaiset ja media.

–Vasemmistovihreiden toimittajien on mahdollista elää arkea, jossa sekä työssä että vapaa-ajalla altistuu vain oman maailmankuvan jakavien ihmisten ajattelulle. Lopputuloksena voi olla ilmiö, jota kutsutaan sosiaalipsykologiassa nimellä joukkoharha. Se tarkoittaa sitä, että moraaliseen enemmistöön kuuluvat suomalaiset eivät uskalla tuoda omia arvojaan julkisesti esiin, koska he vasemmistovihreiden hallitseman median luoman harhan vuoksi pelkäävät olevansa alakynnessä, Hamilon kirjoittaa.

Hamilon mukaan media kohtelee ”epäammattimaisesti ja väärin” perussuomalaisia, mutta myös muiden puolueiden edustajia.

Hamilo kuitenkin toteaa, että mitään ”median salaliittoa” perussuomalaisia tai yleisemminkään arvokonservatiiveja vastaan on turha etsiä.

–Paljon tyypillisempi ilmiö on median niin sanottu megafoniefekti, jossa pienistä ja merkityksettömistä kohuista jonkun poliitikon ympärillä kasvaa järjettömän mittaluokan puheenaiheita, jotka voivat johtaa esimerkiksi ministerin eroon, Hamilo kirjoittaa.

Hamilo kertoo, että ei itse ole perussuomalaisten kannattaja.